b'\n_START_ARTICLE_\nTampereen kansainv\xc3\xa4linen koulu\n_START_PARAGRAPH_\nTampereen kansainv\xc3\xa4linen koulu (engl. Finnish International School of Tampere, FISTA), entinen Amurin koulu, on Tampereen keskustan l\xc3\xa4hettyvill\xc3\xa4, Amurin kaupunginosassa sijaitseva, l\xc3\xa4hes kokonaan englanninkielinen peruskoulu. Samassa rakennuksessa ovat yl\xc3\xa4- ja ala-aste. Lukuvuodesta 2007\xe2\x80\x932008 l\xc3\xa4htien kouluun ei ole tullut uusia suomenkielisi\xc3\xa4 ensimm\xc3\xa4isi\xc3\xa4 luokkia. Koulussa on noin 550 oppilasta._NEWLINE_Koulurakennuksessa on viisi kerrosta, ylimm\xc3\xa4ss\xc3\xa4 kerroksessa on yl\xc3\xa4aste ja kolmannessa sijaitsee opettajainhuone. Toinen, kolmas ja nelj\xc3\xa4s kerros ovat p\xc3\xa4\xc3\xa4osin ala-asteen k\xc3\xa4yt\xc3\xb6ss\xc3\xa4. Toisessa ja kolmannessa kerroksessa on kuitenkin my\xc3\xb6s yl\xc3\xa4asteen k\xc3\xa4yt\xc3\xb6ss\xc3\xa4 olevia luokkia. Viimeinen suomenkielinen luokka k\xc3\xa4vi yhdeks\xc3\xa4nnen luokkansa koulussa lukuvuonna 2012\xe2\x80\x932013. Amurin koulua remontoitiin 2014\xe2\x80\x932017. Yl\xc3\xa4aste siirtyi Keskustorilla sijaitsevaan rakennukseen remontin ajaksi.'